Burjassot presenta a les seues entitats Xarxa Salut, la xarxa de municipis adherits al Pla de Salut de la Comunitat Valenciana
2025-07-24

L’Ajuntament de Burjassot, des de l’àrea de Benestar Social, dirigida per la regidora Yolanda Andrés, i la regidoria de Sanitat, dirigida per Isabel Mª Mora, ha tingut la primera presa de contacte amb les entitats socials del municipi per a presentar-los i informar-los sobre Xarxa Salut, la xarxa de municipis adherits al IV Pla de Salut de la Comunitat Valenciana que arriba des de la Federació Valenciana de Municipis i Províncies (FVMP).

Des del passat desembre, Burjassot forma part de la citada xarxa de municipis, el compromís dels quals és desenvolupar accions de promoció d’hàbits saludables i el foment de la salut local i, després de millorar la situació sanitària, s’ha celebrat una reunió amb els agents socials vinvulats a l’àmbit de la salut del municipi per a explicar-los el projecte i les possibles accions que es podran dur a terme, sempre pensant en la salut de la ciutadania.

A més de les representants municipals i dels tècnics del departament de Serveis Socials, en la reunió informativa han estat presents AFIVAN, FEM Salut, l’Associació de Diabètics de Burjassot, el Centre Renàixer, els coordinadors dels centres de salut de Burjassot i el president del Centre Social Tierno Galván, en representació dels majors del municipi.

Xarxa Salut treballa per a millorar la salut i qualitat de vida de la població i dels entorns del municipi, la participació, la convivència i la cohesió social i per a contribuir, entre altres accions, a la reducció de desigualtats en salut en l’àmbit local.